FI Euroopan unionin virallinen lehti CE 70/105

(2004/C 70 E/106)

KIRJALLINEN KYSYMYS E-2470/03

esittäjä(t): Catherine Stihler (PSE) komissiolle

(24. heinäkuuta 2003)

Aihe: Digitaaliset ajopiirturit: tyyppihyväksyntä

Asetuksen (ETY) N:o 3821/85 (1), sellaisena kuin se on muutettuna asetuksella (EY) N:o 1360/2002 (2)”Valvontalaitteiden ja ajopiirturikorttien tyyppihyväksyntä”, liitteen I B VIII luvussa esitetään valvontalaitteiden tyyppihyväksyntävaatimukset.

Kyseisen luvun vaatimuksessa 271 todetaan seuraavaa:

Jäsenvaltioiden tyyppihyväksyntäviranomaiset eivät myönnä tyyppihyväksyntää tämän asetuksen 5 artiklan mukaisesti, ellei heillä ole käytettävissään sen valvontalaitteen tai ajopiirturikortin: — tietoturvatodistusta, — toiminnallisuustodistusta — sekä yhteentoimivuustodistusta, jolle tyyppihyväksyntää anotaan.

Tämän luvun 6 kohdassa määritellään vaatimuksissa 291 ja 292 ”Poikkeusmenettely: ensimmäiset yhteentoimivuustodistukset”. Tässä kohdin todetaan seuraavaa:

Neljän kuukauden ajan siitä lukien, kun ensimmäiset valvontalaitteet ja ajopiirturikortit … ovat saaneet yhteentoimivuustodistuksen, kaikki annettavat yhteentoimivuustodistukset … ovat väliaikaisia. Jos kaikki nämä tuotteet ovat mainitun ajan kuluttua keskenään yhteentoimivia, kaikki vastaavat yhteentoimivuustodistukset muuttuvat lopullisiksi.

Voiko komissio vahvistaa, että kun on kyse ensimmäisen yhteentoimivuustodistuksen myöntämisestä, vaatimuksessa 271 mainittu yhteentoimivuustodistus on vaatimuksessa 292 määritetty lopullinen todistus eikä vaatimuksen 291 väliaikainen todistus?

Jos komissio ei voi vahvistaa, että lopullinen yhteentoimivuustodistus tarvitaan ennen ensimmäisen tyyppihyväksyntätodistuksen myöntämistä, voiko se selittää, miten tätä ”poikkeusmenettelyä” on tulkittava?

Loyola de Palacion komission puolesta antama vastaus

(24. syyskuuta 2003)

Tieliikenteen valvontalaitteista annetun neuvoston asetuksen (ETY) N:o 3821/85 mukauttamisesta tekniikan kehitykseen seitsemännen kerran 13. kesäkuuta 2002 annetun komission asetuksen (EY) N:o 1360/2002 liitteen 1 B lisäyksessä 9 olevan 1.1 kohdan mukaan valvontalaitteen ja ajopiirturikortin ETY-tyyppihyväksyntä perustuu tietoturvasertifiointiin, toiminnalliseen sertifiointiin ja yhteentoimivuuden sertifiointiin.

Liitteessä 1 B olevassa VIII luvussa kuvataan yhteentoimivuuden sertifiointiprosessia. Tämän luvun tavoitteena on varmistaa kaikkien valvontalaitteiden ja korttien täysi yhteentoimivuus sekä terve kilpailu valmistajien välillä. Täyttä yhteentoimivuutta ei voida varmistaa, ennen kuin lopulliset yhteentoimivuustodistukset on annettu.

Yhteentoimivuusmenettelyn mukaan testit aloitetaan heti, kun ensimmäiset valvontalaitteiden ja ajopiirturikorttien testauspyynnöt on kirjattu vastaavassa laboratoriossa. Neljän kuukauden ajan siitä lukien, kun ensimmäiset valvontalaitteet ja ajopiirturikortit ovat saaneet yhteentoimivuustodistuksen, kaikki annettavat yhteentoimivuustodistukset, kaikkein ensimmäinen mukaan lukien, ovat väliaikaisia. Jos kaikki tuotteet ovat mainitun ajan kuluttua keskenään yhteentoimivia, kaikki väliaikaiset yhteentoimivuustodistukset muuttuvat lopullisiksi. Jos kuitenkin tämän ajan kuluessa havaitaan yhteentoimivuusongelmia, laboratorion on kehotettava valmistajia tekemään muutoksia. Ratkaisujen hakeminen saa kestää enintään kaksi kuukautta.

Liitteessä 1 B olevan VIII luvun mukaan valmistajia voidaan vaatia tekemään muutoksia niin kauan kuin yhteentoimivuuden sertifiointiprosessi on kesken. Tuona aikana kaikki yhteentoimivuustodistukset ovat väliaikaisia. Koska tuona aikana muutoksia voidaan vaatia ja koska täyttä yhteentoimivuutta ei näin voida varmistaa, tuotteita ei voida saattaa markkinoille. Tyyppihyväksyntä myönnetään siis ainoastaan lopullisen yhteentoimivuustodistuksen perusteella.

(1) EYVL L 370, 31.12.1985, s. 8.

(2) EYVL L 207, 5.8.2002, s. 1.